text: মুক্তিযোদ্ধারা প্রতিহিংসার শিকার
  ২০২১ সেপ্টেম্বর ০২ ১৮:৪৯:৩০
  আজ ৫০ বছর হলো। মুক্তিযুদ্ধের মাধ্যমে দেশটি স্বাধীন হয়েছে। আর দেশটি স্বাধীন হয়েছে বলেই জীবনে যিনি যা কল্পনাও করেননি, তিনি তাই হচ্ছেন। বিশেষ করে মুক্তিযুদ্ধে যাওয়ার সমস্ত যোগ্যতা থাকা সত্বেও যারা নানা কারণে মুক্তিযুদ্ধে যাননি বা যারা মুক্তিযুদ্ধের বিপক্ষে রাজাকারে নাম লিখিয়েছিলো, তারা স্বাধীনতার সুযোগে নানান ছলেকলেকৌশলে সরকারের প্রশাসনে বা কোনো বিশাল রাজনৈতিক দলের গুরুত্বপূর্ণ পদে বসে শতশত হাজার হাজার কোটি টাকার মালিক হয়েছেন তাদের জীবনের সাধ মিটলেও মনের মধ্যে একটা অতৃপ্ততা রয়ে গেছে! সেটি হলো মুক্তিযোদ্ধা। ছিলো রাজাকার। অথবা মুক্তিযুদ্ধের ধারেকাছেও যায়নি। তাদেরও বীর মুক্তিযোদ্ধা হতেই হবে। তাহলে তাদের জীবন ষোলকলায় পূর্ণ হবে। তাদের ভবিষ্যত প্রজন্মও গর্বের সাথে বলতে পারবে, আমি মুক্তিযোদ্ধার বংশ, আমার একটা ইজ্জত আছে না।
  ভুয়া সৃষ্টির পরিণতি আজ কোথায় গিয়ে দাঁড়িয়েছে তার আরেক নমুনা এই যে, ক্ষমতাসীন দলের বিপুল ক্ষমতাবান জনৈক সেনা কর্মকর্তার মুক্তিযুদ্ধে অংশগ্রহণের কোনো প্রমাণ ছিলো না বলে সেনাবাহিনীর মুক্তিযোদ্ধা গেজেটে তার নাম আসেনি। অথচ সেই তিনি স্বাধীনতার ৫০ বছর পর পর্দার আড়ালে রাজনৈতিক ও অন্যান্য প্রভাব খাটিয়ে শেষমেশ বিস্ময়করভাবে বেসামরিক গেজেটে অতিসম্প্রতি বীর মুক্তিযোদ্ধা বনে গেছেন! আইন মোতাবেক সামরিক বাহিনীর কোনো মুক্তিযোদ্ধা যেমন বেসামরিক গেজেটের মুক্তিযোদ্ধা হতে পারেন না, তেমনি বেসামরিক মুক্তিযোদ্ধা সামরিক বা বাহিনী গেজেটের মুক্তিযোদ্ধা হতে পারেন না।
  সরকারসহ আমাদের অনেকেরই ধারণা এই যে, বেসামরিক গেজেট, লাল মুক্তিবার্তা, মুজিবনগর, সামরিক বাহিনী, পুলিশ-বিজিবি-আনসারসহ অন্যান্য তালিকার মধ্যে বিরাটসংখ্যক অমুক্তিযোদ্ধা রয়েছে। আমরা আশা করি এবং দাবি জানিয়ে আসছি যে, মুক্তিযোদ্ধাদের চূড়ান্ত তালিকা প্রকাশের নামে যে প্রথম পর্ব, দ্বিতীয় পর্ব, তৃতীয় পর্ব, ৪র্থ বা শেষ পর্ব বলে যা প্রকাশ করছেন ও করবেন, তা যেনো সঠিক হয়। আমরা এখনো বলছি, মুক্তিযোদ্ধা চূড়ান্ত তালিকায় যেমন কোনো প্রকৃত মুক্তিযোদ্ধা বাদ যেতে পারবে না, তেমনি মুক্তিযোদ্ধা তালিকায় অমুক্তিযোদ্ধা রাখা যাবে না। বল এখন সরকারের কোর্টে। কীভাবে তারা খেলবেন সেটা তাদের এখতিয়ার । তবে এটা নিয়ে কোনো কারণে যদি প্রকৃত মুক্তিযোদ্ধাদেরই খেলতে হয়, তাহলে তার পরিণাম শুভ হবে না।